Nej, 1.795 kroner om måneden er ikke et godt leasingtilbud på BYD Dolphin Surf

BYD spreder i disse dage det glade budskab om, at man kan privatlease Dolphin Surf Bost for bare 1.795 kroner om måneden. Og de får hjælp til spredningen af flere af vores kolleger. Men er det i virkeligheden et godt tilbud? Nej.

1.795 kroner om måneden lyder billigt. Især for en ny elbil med 322 kilometers rækkevidde, 43,2 kWh batteri, Apple CarPlay, Android Auto, adaptiv fartpilot og fem Euro NCAP-stjerner. Men BYDs nye leasingtilbud på Dolphin Surf Boost er også et godt eksempel på, hvorfor man aldrig bør vurdere et leasingtilbud på månedsprisen alene.

Tilbuddet kræver nemlig ikke alene en førstegangsydelse på 19.995 kroner og løber over hele 48 måneder med kun 10.000 kilometer om året. Den samlede betaling i leasingperioden er 106.155 kroner, før blandt andet dæk, grøn ejerafgift, forsikring, forsikringsadministrationsgebyr og afleveringsgebyr regnes med. BYD oplyser samtidig, at Dolphin Surf Boost koster 174.995 kroner kontant.

Dermed koster leasingaftalen over fire år cirka 61 procent af bilens nypris. Det er meget for en billig mikro-elbil. Et godt tilbud er normalt samlede leasingomkostninger på under 45 procent af bilens kontantpris.

Den billige pris kræver lang binding

Sammenligner man efter iNPUTs normale 36-måneders regnestykke, ser tilbuddet heller ikke stærkt ud. Førstegangsydelse plus 36 måneders ydelse og afleveringsgebyr lander på 85.215 kroner. Det svarer til knap 49 procent af bilens kontantpris.

Og det er vel at mærke med kun 10.000 kilometer om året. Skal man op på de 15.000 kilometer årligt, som vi anbefaler, koster det 350 kroner ekstra om måneden hos BYD. Så rammer treårsregnestykket cirka 97.815 kroner – eller omkring 56 procent af bilens nypris.

Det er ikke et stærkt leasingtilbud. Det er en lav månedspris pakket ind i en lang aftale.

Her er regnestykket sat op med kontantpris på 174.995 kr. og med 10.000 årlige kilometer, samt obligatoriske gebyrer på 1.800 kroner medregnet: 1.200 kroner i forsikringsadministration og 600 kroner i afleveringsgebyr.

BYD Dolphin Surf Boost | Udbetaling | Månedlig udgift | Gebyrer | Samlet betaling 36 mdr. | Procent af bilens pris 36 mdr. | Samlet betaling 48 mdr. | Procent af bilens pris 48 mdr. | Kontantpris
Høj udbetaling | 19.995 kr. | 1.795 kr. | 1.800 kr. | 86.415 kr. | 49 procent | 107.955 kr. | 62 procent | 174.995 kr.
Lav udbetaling | 9.995 kr. | 2.695 kr. | 1.800 kr. | 108.815 kr. | 62 procent | 141.155 kr. | 81 procent | 174.995 kr.

Den lave månedsydelse ser bedst ud, men selv den ender på cirka 62 procent af bilens kontantpris over fire år. Vælger man lav udbetaling, bliver regnestykket decideret svagt: 81 procent af bilens pris over leasingperioden.

Dumper også den hurtige leasingtest

Tilbuddet klarer sig heller ikke godt efter den simple 10-1-regel. Førstegangsydelsen bør helst være under 10 procent af bilens nypris, og månedsydelsen bør være under 1 procent.

På Dolphin Surf Boost er førstegangsydelsen 11,4 procent af kontantprisen. Månedsydelsen er lige over 1 procent. Den alternative aftale med 9.995 kroner i udbetaling ser bedre ud fra start, men her stiger månedsydelsen til 2.695 kroner – altså 1,5 procent af bilens pris.

BYD Dolphin Surf Boost kan sagtens være en fin lille elbil. Den er kompakt, praktisk og fornuftigt udstyret. Men leasingtilbuddet er ikke så skarpt, som prisskiltet får det til at se ud.

Den rigtige pris er ikke 1.795 kroner om måneden. Den rigtige pris er hele regnestykket.

Nej, 1.795 kroner om måneden er ikke et godt leasingtilbud på BYD Dolphin Surf