Billig BYD Dolphin Surf kommer til Danmark i maj

Kinesiske BYD udvider nu sin elbilportefølje i Danmark med modellen Dolphin Surf, der lander herhjemme i maj måned. Den lille elbil er skabt med bylivet for øje og bliver lanceret i tre forskellige varianter og to batteristørrelser.

Dolphin Surf er en kompakt sag på lige under fire meter i længden, men ifølge BYD selv er der ikke gået på kompromis med rummeligheden. Med en akselafstand på 2,5 meter og et bagagerum på 316 liter, skal der både være plads til indkøbsposer og dagligdagens behov. Den beskedne venderadius på 4,95 meter kan også vise sig nyttig, når der skal manøvreres rundt i byens smalle gader og trange parkeringskældre.

Tre varianter og op til 322 kilometer rækkevidde

Dolphin Surf kommer i tre varianter: Active, Boost og Comfort. Indstigningsmodellen, Active, har et batteri på 30 kWh og en rækkevidde på op til 220 kilometer, mens Boost og Comfort begge er udstyret med et større 43,2 kWh-batteri. Her er rækkevidden henholdsvis op til 322 og 310 kilometer.

Ydelsen varierer også mellem varianterne. Active og Boost leverer 88 hestekræfter og går fra 0 til 100 km/t på 11,1 sekunder, mens Comfort-udgaven har en kraftigere motor på 156 hestekræfter. Tophastigheden er dog ens for alle tre versioner og lyder på 150 km/t.

Bilen kan lynoplades fra 10 til 80 procent på omkring en halv time, så længe man har adgang til hurtigopladning.

Priser på vej

Selvom danske priser endnu ikke er offentliggjort, lover BYD, at de kommer snarest. Det forventes af den lille Dolphin Surf kommer til at koste 20.000 euro, svarende til 150.000 kroner. Altså samme prisleje som Volkswagens kommende ID.Every1, der dog tidligst kommer på vejene i 2027.

Dolphin Surf får dansk premiere den 24. og 25. maj. Modellen er tidligere blevet solgt under navnene Seagull og Dolphin Mini på andre markeder, men lanceres herhjemme under sit nye navn.

Ved årets internationale World Car Awards blev modellen hædret med prisen som ’World Urban Car 2025’ – en anerkendelse, som BYD fremhæver som et kvalitetsstempel fra den globale bilbranche.
Om den kan leve op til forventningerne i det danske bybilssegment, må tiden vise – men med et fokus på kompakte mål, fornuftig rækkevidde og hurtig opladning, sigter BYD efter at ramme en bred målgruppe.

Billig BYD Dolphin Surf kommer til Danmark i maj