BYD barberer op til 60.000 kroner af priserne

BYD har taget kniven frem og skåret helt op til 60.000 kroner af prisen på tre af sine populære modeller: Tang, Seal U og Sealion 7.

Det største hug finder vi på kæmpen Tang – en syvpersoners SUV, der nu starter ved 429.995 kroner. Det er 60.000 kroner mindre end forleden, og gør pludselig modellen til en langt mere fristende konkurrent til biler som Tesla Model Y og Kia EV9. Med 530 kilometers rækkevidde, 517 hestekræfter, firehjulstræk og alt i luksusudstyr som standard, er det svært at overse, hvis du drømmer om en rummelig familiecontainer med elektrisk punch.

Seal U, BYD’s mere nede-på-jorden-familie-SUV, er også blevet billigere. Her falder startprisen fra 319.995 kroner til 279.995 kroner – altså et nedslag på 40.000 kroner. For de penge får man en veludstyret elbil med plads til hele familien, rækkevidde på op til 500 kilometer og masser af komfortudstyr, der tidligere har været forbeholdt dyrere modeller.

Endelig er Sealion 7 også kommet ned i pris. Her ligger besparelsen mellem 10.000 og 20.000 kroner, afhængigt af hvilken variant man vælger. Topmodellen Excellence med over 500 kilometers rækkevidde og alt i luksus starter nu fra 369.995 kroner.

Med de nye prisnedsættelser sender BYD et klart signal til markedet: kineserne vil have fat i de danske familier. Og med prisskilte, der underbyder mange konkurrenter, bliver det svært at ignorere.

Priserne gælder året ud – så hvis du overvejer at slå til, er der i hvert fald 60.000 gode grunde til at gøre det før nytår.

BYD barberer op til 60.000 kroner af priserne